Da klokken var 23:12, sagde Cecilie Beck på TV2 det, rigtig mange tænkte: -	Det har føltes som en ordenlig tur i en kæmpemæssig valggynge. På det tidspunkt ramte rød blok 87 mandater hos TV2s prognoser. Hele aftenen havde meningsmålingerne hos TV2 og DR penduleret og ikke vist det samme. Både DR og TV2 havde S og V helt ens med henholdsvis 27,6 procent og 13,3 procent. Men mandaterne var forskellige. 50 mandater eller 49 mandater til Socialdemokratiet 87 mandater eller 86 mandater til rød blok. Ét mandat der gør en verden til forskel. Få hundrede stemmer kan ende med at afgøre magten i Danmark, idet der både var forudset og skete et historisk jordskredsvalg. Kigger man på både Nordjyllands- og Danmarkskortet er statsminister Mette Frederiksen og Socialdemokratiet størst. Mink og Mette Nok så bemærkelsesværdigt blev hun ikke straffet i minkland. Tværtimod fik hun nærmest samme stemmeantal i Gjøl, der havde landets største koncentration af minkfarme. I statsministerens egen kreds, Aalborg Øst, går de 0,2 procentpoint tilbage. Partiet er dog stadig suverænt størst i kredsen med 34,6 procent af stemmerne. En minimal fremgang i forhold til 2019. - Mange troede, at minksagen ville få konsekvenser for Mette Frederiksen. Men Socialdemokratiet har gentaget det flotte nordjyske valg fra 2019 og sikret syv mandater i regionen. Konklusionen må være, at minksagen ikke flyttede stemmer, da det virkelig gjaldt, siger TV2 Nords redaktionschef, Anders Leonhard Jensen. Men selvom det fragmenterede Danmarkskort er rødt, er der detoneret en valgbombe i Nordjylland. En markant myre Dronningeduellen med Inger Støjberg blev nemlig virkelighed. Danmarksdemokraterne stormede ind i Folketinget med over otte procent af stemmerne. Og i Nordjylland overhalede hun sit tidligere parti og sin tidligere formand. Også selvom Inger Støjberg, efter hun havde efterladt et spor af Cola Zero tværs over Jylland og Fyn ved ankomsten til Christiansborg, udtalte: -	Jeg er jo bare en lille myre i det her spil. Men i Nordjylland er det i hvert fald en lille myre med markant gennemslagskraft. - Alle vidste, at Inger Støjberg ville brage ind i Folketinget. Men at Danmarksdemokraterne blev det næststørste parti i Nordjylland er opsigtsvækkende. Det er aldrig set før, at et nyt parti har skabt en eksplosion af denne størrelse, siger Anders Leonhard Jensen. Det betyder også, at flere af de hæderkronede partier ikke bare fik en vælgerlussing, men en uppercut af Ayub Kaluleske dimensioner. Nordjylland står dog til at få to ekstra mandater i forhold til sidste valg. Det, der står tilbage, er om DF og Radikale kan score et ekstra kredsmandat, og afgør om det bliver 20 eller 21 nordjyske mandater. Gamle partier, ny orden Det vil i så fald være en af de små sejre, de to gamle partier må tage. I Hjørring blev Radikale eksempelvis slagtet. Kredsen har tilhørt Marianne Jelved, der nu stopper, men den nye spidskandidat, tidligere minister Christian Friis Bach, har ikke trukket mange stemmer. Blot halvanden procent. Lars Løkkes moderater, der består af en broget skare, står til at sende tre nordjyder i Folketinget, men det blafrede i novembervinden, om de også får magt, som de har agt. For da Venstre, der gik tilbage med omkring voldsomme 10 procentpoint i mange nordjyske kredse, pludselig skulle drikke gravøl, gik den tidligere nordjyske V-profil Søren Gade pludselig i flæsket på Konservative og Løkke. Til TV2 og Jyllandsposten sagde han: - Man skal ikke stå på en valgaften og afvise noget som helst. Vi gik til valg på en borgerlig-liberal regering. Det ser ikke ud til, at det er en mulighed, og så må man afsøge andre muligheder, lyder det fra Søren Gade. Socialdemokratiet og Venstre har tidligere været i regering med Anker Jørgensen (S) som statsminister. Det vil de nok græde over i blå blok. DF-nedsmeltning Græde gjorde de dog allerede hos Liberal Alliance og deres nordjyske spidskandidat, Solbjørg Jakobsen. Det var dog af glæde, for partiet blev en af de helt store sejrherrer i Nordjylland og hele landet. -	Det er helt vanvittigt, lød det fra Solbjørg Jakobsen til valgfesten på restauranten Fusion i Aalborg. Både Alternativet og Dansk Folkeparti klemte sig akkurat ind, men i Nordjylland er nedsmeltningen voldsom for DF. I 2015 fik de hver femte stemme. I 2019 var det tal halveret. Og i år er 2019-tallet nu også halveret bedst symboliseret ved Inger Støjbergs hjemkreds i Mariagerfjord. Her fik DF blot 1,8 procent af i alt 26.000 stemmer. Inger Støjberg fik 6000. Den lille myre blev den store. Størst blev dog Mette Frederiksen. Selv i minkland og Ingerland. - Det er meget, meget få stemmer, der ser ud til at have sendt flertallet i favnen på Mette Frederiksen. Nu skal hun bevise, at hun reelt vil lave en regering henover midten, selv om rød blok har flertal alene med de nordatlantiske mandater, slutte Anders Leonhard Jensen.

Opsummering:
Det sidste kryds er sat på en dramatisk valgnat – nu venter kampen om magten.